**S T A T U T**

**JAVNOG PREDUZEĆA ZA OBAVLJANJE KOMUNALNIH I DRUGIH DJELATNOSTI OD JAVNOG INTERESA OPĆINE ILIDŽA „ILIDŽA“ DRUŠTVO SA OGRANIČENOM ODGOVORNOŠĆU**

**Ilidža, 18.05.2022. godine**

Na osnovu člana 6. Zakona o javnim Preduzećima u Federaciji Bosne i Hercegovine ("*Službene novine Federacije BiH*", broj 8/05, 81/08, 22/09 i 109/12), člana 310. Zakona o privrednim društvima ("*Službene novine Federacije BiH*", broj: 81/15), člana 14. stav (1) tačka 1) Odluke o osnivanju Javnog Preduzeća za obavljanje komunalnih i drugih djelatnosti od javnog interesa Općine Ilidža („*Službene novine Kantona Sarajevo*“, broj: 18/15, 45/19), Skupština Javnog Preduzeća za obavljanje komunalnih i drugih djelatnosti od javnog interesa Općine Ilidža „Ilidža“, na 10. (desetoj) sjednici održanoj 18.05. 2022. godine, donijela je

**S T A T U T**

**JAVNOG PREDUZEĆAZA OBAVLJANJE KOMUNALNIH I DRUGIH DJELATNOSTI OD JAVNOG INTERESA OPĆINE ILIDŽA „ ILIDŽA“**

**DRUŠTVO SA OGRANIČENOM ODGOVORNOŠĆU**

# I - OPŠTE ODREDBE

**Član 1.**

Ovim Statutom utvrđuju se pitanja koja se odnose na:

* naziv i sjedište Preduzeća,
* djelatnosti Preduzeća,
* iznos osnovnog kapitala,
* fond rezervi,
* prava, obaveze i odgovornost u pravnom prometu,
* vođenje poslovanja i zastupanje Preduzeća,
* organi Preduzeća, njihov izbor, nadležnosti i opoziv,
* opće dužnosti,
* načini izvještavanja o poslovanju Preduzeća,
* prava radnika,
* etički kodeks,
* poslovna tajna,
* raspodjela dobiti i način pokrića gubitka,
* postupak nabavke,
* planiranje poslovanja Preduzeća,
* program rada,
* osnivanje i kupovina drugih Preduzeća,
* promjena oblika i prestanak Preduzeća,
* opšti akti Preduzeća,
* primjena knjigovodstvenih i finansijsko računovodstvenih standarda,
* zaštita životne sredine,
* zabranjene i ograničene aktivnosti Preduzeća,
* postupak izmjena i dopuna statuta,
* prelazne i završne odredbe.

**Član 2.**

Javno Preduzeće za obavljanje komunalnih i drugih djelatnosti od javnog interesa Općine Ilidža „Ilidža“ društvo sa ograničenom odgovornošću(u daljem tekstu: Preduzeće), je upisano u Sudski registar Općinskog suda u Sarajevu dana 04.06.2015. godine, pod brojem: 065-0-Reg-15-001837.

**Član 3.**

Preduzeće je pravno lice koje samostalno obavlja djelatnosti od javnog interesa u okviru nadležnosti Općine Ilidža koje se odnose na zaštitu i održavanje objekata i javnih površina u vlasništvu Općine, u cilju osiguranja uvjeta za efikasnije, kvalitetnije i namjensko djelovanje Općine na iskorištenosti, održavanju, modernizaciji i popularizaciji objekata i drugih javnih površina, a sve radi zadovoljavanja osnovnih potreba lokalne demokratije kao i ostale djelatnosti upisane u Sudski registar neophodne za održivost Preduzeća.

Općina, u svojstvu Osnivača, zadržava pravo kontrole ispunjavanja zadataka zbog kojih je Preduzeće osnovano, racionalnog poslovanja, namjenskog trošenja sredstava, poslovnog uspjeha Preduzeća i sl.

# II - NAZIV I SJEDIŠTE PREDUZEĆA

**Član 4.**

Puni naziv pod kojim Preduzeće posluje je: Javno preduzeće za obavljanje komunalnih i drugih djelatnosti od javnog interesa Općine Ilidža „ILIDŽA“.

Skraćeni naziv Preduzeća je JP "Ilidža" d.o.o.

U svom poslovanju Preduzeće je dužno koristiti naziv Preduzeća u punom ili skraćenom obliku, kako je i upisana u sudskom registru.

**Član 5.**

Sjedište Preduzeća je u Hrasnici, u ulici Trg branilaca Hrasnice bb.

Sjedište Preduzeća može biti izmijenjeno Odlukom Nadzornog odbora uz saglasnost Osnivača.

Promjena sjedišta mora biti upisana u Sudski registar.

Puni ili skraćeni naziv Preduzeća obavezno se ističe na poslovnim prostorijama Preduzeća.

**Član 6.**

Preduzeće ima svoj pečat i štambilj.

Pečat Preduzeća je okruglog oblika, prečnika 35 mm bez numeracije.

Uprava može uz saglasnost Nadzornog odbora da izradi više od jednog pečata za potrebe Preduzeća uz određenu numeraciju i opis kojim će se naznačiti šta se i u koje svrhe može predmetnim pečatom ovjeravati.

Pečat Preduzeća se koristi za ovjeru autentičnosti akata Preduzeća.

Štambilj je pravougaonog oblika pogodnog namjeni i služi za prijem akata.

Pečat i štambilj sadrže puni naziv Preduzeća.

Način čuvanja i upotrebe pečata i štambilja utvrđen je posebnim opštim aktom koji donosi uprava Preduzeća.

Evidentiranje, broj, način upotrebe i čuvanja pečata utvrđuje se općim aktom koji donosi Uprava Preduzeća.

Preduzeće ima grafički znak koji simbolizuje Preduzeće.

Grafički znak se upotrebljava na firmi, radnim uniformama, memorandumu, reklami i propagandnom materijalu i po potrebi na drugim mjestima.

Sadržaj znaka uređuje se posebnim aktom koji donosi Uprava Preduzeća.

# III – DJELATNOSTI PREDUZEĆA

**Član 7.**

U skladu sa Zakonom o klasifikaciji djelatnosti u Federaciji Bosne i Hercegovine („Službene novine Federacije BiH”, broj 64/07 i 80/11) i Odlukom o klasifikaciji djelatnosti Bosne i Hercegovine 2010 („Službeni glasnik BiH”, broj 47/10) djelatnosti Preduzeća su kako slijedi:

01.13 Uzgoj povrća, dinja i lubenica, korjenastog i gomoljastog povrća,

01.19 Uzgoj ostalih jednogodišnjih usjeva,

01.24 Uzgoj jezgričavog i koštuničavog voća,

01.25 Uzgoj bobičastog, orašastog i ostalog voća,

01.29 Uzgoj ostalih višegodišnjih usjeva,

01.30 Uzgoj sadnog materijala i ukrasnog bilja,

01.61 Pomoćne djelatnosti za uzgoj usjeva,

01.62 Pomoćne djelatnosti za uzgoj životinja,

10.32 Proizvodnja sokova od voća i povrća,

11.07 Proizvodnja osvježavajućih pića, proizvodnja mineralne vode i drugih flaširanih voda,

33.12 Popravak mašina,

33.14 Popravak električne opreme,

33.19 Popravak ostale opreme,

35.30 Proizvodnja i snadbijevanje parom i klimatizacija,

36.00 Skupljanje, pročišćavanje i snadbijevanje vodom,

37.00 Uklanjanje otpadnih voda,

38.11 Skupljanje neopasnog otpada,

38.21 Obrada i zbrinjavanje neopasnog otpada,

39.00 Djelatnosti sanacije okoliša, te ostale usluge upravljanja otpadom,

41.10 Organizacija izvođenja građevinskih projekata,

41.20 Izgradnja stambenih i nestambenih zgrada,

42.11 Gradnja cesta i autocesta,

42.12 Gradnja željezničkih pruga i podzemnih željeznica,

42.21 Gradnja cjevovoda za tečnosti i plinove,

42.22 Gradnja vodova za električnu struju i telekomunikacije,

42.99 Gradnja ostalih građevina niskogradnje,

43.11 Uklanjanje građevina,

43.21 Elektroinstalaterski radovi,

43.22 Uvođenje instalacija vodovoda, kanalizacije i plina, i instalacija za grijanje i klimatizaciju,

43.29 Ostali građevinski instalacijski radovi,

43.31 Fasadni i štukaturski radovi,

43.33 Postavljanje podnih i zidnih obloga,

43.34 Bojenje i staklarski radovi,

43.99 Ostale specijalizirane građevinske djelatnosti, d. n.,

46.21 Trgovina na veliko žitaricama, sirovim duhanom, sjemenjem i hranom za životinje,

46.22 Trgovina na veliko cvijećem i sadnicama,

46.31 Trgovina na veliko voćem i povrćem,

47.21 Trgovina na malo voćem i povrćem u specijaliziranim prodavaonicama,

52.10 Skladištenje robe,

55.20 Odmarališta i slični objekti za kraći odmor,

55.30 Kampovi i prostori za kampiranje,

56.10 Djelatnosti restorana i ostalih objekata za pripremu i usluživanje hrane,

56.29 Ostale djelatnosti pripreme i usluživanja hrane,

59.14 Djelatnosti prikazivanja filmova,

60.10 Emitiranje radijskog programa,

68.20 Iznajmljivanje i upravljanje vlastitim nekretninama ili nekretninama uzetim u zakup (leasing),

71.12 Inženjerske djelatnosti i s njima povezano tehničko savjetovanje,

73.11 Agencije za promociju (reklamu i propagandu),

73.12 Oglašavanje putem medija,

77.21 Iznajmljivanje i davanje u zakup (leasing) opreme za rekreaciju i sport,

80.10 Djelatnost privatne zaštite,

80.20 Usluge zaštite uz pomoć sigurnosnih sistema,

81.10 Pomoćne djelatnosti upravljanja zgradama,

81.21 Osnovno čišćenje zgrada,

81.22 Ostale djelatnosti čišćenja zgrada i objekata,

81.29 Ostale djelatnosti čišćenja,

81.30 Uslužne djelatnosti uređenja i održavanja zelenih površina,

82.19 Fotokopiranje, priprema dokumenata i ostale specijalizirane kancelarijske pomoćne djelatnosti,

82.30 Organizacija sastanaka i poslovnih sajmova,

85.51 Obrazovanje i poučavanje u području sporta i rekreacije,

90.04 Rad umjetničkih objekata,

91.03 Rad historijskih mjesta i građevina te sličnih znamenitosti za posjetitelje,

91.04 Djelatnosti botaničkih i zooloških vrtova i prirodnih rezervata,

93.11 Rad sportskih objekata,

93.12 Djelatnosti sportskih klubova,

93.13 Fitnes centri,

93.21 Djelatnosti zabavnih i tematskih parkova.

**Član 8.**

Vanjskotrgovinsko poslovanje Preduzeća je:

* uvoz i izvoz roba i pružanje usluga iz okvira registrovanih djelatnosti;
* posredovanje i zastupanje u prometu roba i usluga, uključujući i konsignaciju;
* uvoz rezervnih dijelova, reprodukcijskog materijala i opreme za obavljanje djelatnosti i
* obavljanje vanjskotrgovinskih poslova u slobodnim zonama.

**Član 9.**

Djelatnost Preduzeća u vanjskotrgovinskom poslovanju glasi: "vanjskotrgovinski promet iz okvira registrovane djelatnosti".

Preduzeće može, bez upisa u Registar, da obavlja i druge djelatnosti koje služe djelatnosti upisanoj u Registar, koje se uobičajeno obavljaju uz te djelatnosti, u manjem obimu ili privremeno.

# IV - IZNOS OSNOVNOG KAPITALA

**Član 10.**

Osnovni kapital Preduzeća, čini novac iskazan u novčanom iznosu od 10.000,00 KM i predstavlja ulog Osnivača sa 100% udjelom.

Osnovni iznos kapitala se ne može smanjivati ispod iznosa utvrđenog Zakonom.

Povećanje i smanjenje osnovnog kapitala vrši se na osnovu odluke Skupštine Preduzeća, uz datu saglasnost Osnivača, a u skladu sa Zakonom o privrednim društvima Federacije Bosne i Hercegovine, Zakonom o javnim Preduzećima i Osnivačkim aktom.

# V - FOND REZERVI

**Član 11.**

Preduzeće formira obavezne rezerve.

Fond rezervi formira se iz dobiti i drugih izvora u skladu sa važećim propisima.

*U fond rezervi izdvaja se najmanje 10% godišnjeg iznosa neto dobiti sve dok fond rezervi ne dostigne iznos od najmanje 25% osnovnog kapitala.*

U obavezne rezerve se svake finansijske godine od dobiti koju Preduzeće ostvari unosi najmanje 5%, dok rezerve ne dostignu 20% od ukupnog osnovnog kapitala Preduzeća.

Izdvajanje iz dobiti u obavezne rezerve prestaje nakon što se dostigne srazmjera prema osnovnom kapitalu, ali se izdvajanje odmah nastavlja ukoliko se obavezne rezerve Preduzeća smanje ispod propisanog iznosa.

Fond rezervi koristi se za pokriće gubitaka i drugih nepredviđenih troškova u poslovanju Preduzeća, a na osnovu odluke Skupštine.

**Član 12.**

Sredstva Preduzeća su u pravnom prometu.

Preduzeće u pravnom prometu zaključuje ugovore i vrši druge pravne poslove i radnje u okviru svoje pravne sposobnosti.

Preduzeće je samostalno u vršenju svoje djelatnosti.

Preduzeće odgovara za svoje obaveze cjelokupnom imovinom Osnivača koja mu je data na korištenje osim prirodnih bogatstava i dobara u općoj upotrebi.

Preduzeće odgovara i za obaveze drugih društava, koje je preuzelo ugovorom.

Preduzeće u pravnom prometu sa trećim licima, za poslove iz registrovane djelatnosti, istupa u svoje ime i za svoj račun.

# VI - VOĐENJE POSLOVANJA I ZASTUPANJE PREDUZEĆA

**Član 13.**

Preduzeće zastupa i predstavlja Uprava u skladu sa ovim Statutom i posebnim aktom Uprave. Uprava odgovara za zakonitost poslovanja.

U zastupanju Preduzeća Direktor i Izvršni direktor Preduzeća su ograničeni zadacima i raspoloživim sredstvima utvrđenim planovima i poslovnom politikom.

Direktor Preduzeća zastupa i predstavlja Preduzeće u unutrašnjem i vanjskotrgovinskom prometu, bez ograničenja.

Lica ovlaštena za zastupanje upisuju se u Sudski registar, a mogu obavljati poslove u okviru datih ovlaštenja.

# VII - ORGANI PREDUZEĆA, NJIHOV IZBOR, NADLEŽNOSTI I OPOZIV

**Član 14.**

Organi Preduzeća su:

1. Skupština,

2. Nadzorni odbor,

3. Uprava, kao organ upravljana, i

4. Odbor za reviziju.

**Član 15.**

Postupak imenovanja i razrješenja Predsjednika i članova Nadzornog odbora, Direktora, Izvršnog direktora i Odbora za reviziju, vrši se u skladu sa Zakonom o ministarskim, vladinim i drugim imenovanjima Federacije Bosne i Hercegovine *("Službene novine Federacije BiH* ", broj: 12/03 i 34/03) i Zakonom o sukobu interesa u organima vlasti Federacije Bosne i Hercegovine ("*Službene novine Federacije BiH* ", broj 70/08).

## 

## *Skupština*

**Član 16.**

Preduzećem upravlja Skupština.

Prava i obaveze Skupštine Preduzeća vrši Osnivač.

U ime Osnivača, prava i obaveze Skupštine Preduzeća vrše tri predstavnika Osnivača, predsjednik i dva člana, koje Osnivač imenuje na period od četiri godine.

Skupština podnosi Općinskom vijeću izvještaj o radu i poslovanju Preduzeća najmanje jednom godišnje.

Skupština kod donošenja Statuta Preduzeća i njegovih izmjena i dopuna, odluka o povećanju i smanjenju osnovnog kapitala, odluka o osnivanju novih društava, kao i odluka o promjeni oblika i podjeli Preduzeća, obavezna je pribaviti saglasnost Općinskog vijeća.

**Član 17.**

Skupština ima sljedeća ovlaštenja:

- donosi Statut i izmjene i dopune Statuta uz saglasnost Općinskog vijeća,

- donosi Etički kodeks Preduzeća na prijedlog Nadzornog odbora,

- donosi Poslovnik o radu Skupštine,

- odlučuje o povećanju i smanjenju osnovnog kapitala,

- usvaja godišnji izvještaj Preduzeća, koji uključuje finansijski izvještaj i izvještaje revizora, Nadzornog odbora i Odbora za reviziju,

- odlučuje o raspodjeli dobiti i pokriću gubitaka,

- odlučuje o spajanju s drugim društvima i pripajanju drugih društava Preduzeću,

- odlučuje o promjeni oblika i podjeli Preduzeća,

- odlučuje o prestanku Preduzeća sa provođenjem likvidacije i o odobravanju početnog likvidacionog bilansa i završnog računa po okončanju postupka likvidacije,

- odlučuje o osnivanju, reorganizaciji i likvidaciji Preduzeća i odobravanju njihovih statuta,

- odlučuje o izboru i razrješenju članova Nadzornog odbora,

- imenuje članove Odbora za reviziju na prijedlog Nadzornog odbora,

- odlučuje o razrješenju članova Odbora za reviziju na prijedlog Nadzornog odbora

- odlučuje o osnivanju ili kupovini novih društava,

- odlučuje o naknadama članovima Nadzornog odbora i Odbora za reviziju,

- odobrava plan poslovanja odnosno odobrava revidirani plan poslovanja,

- usvaja Program rada koji upućuje na saglasnost Općinskom vijeću,

- utvrđuje prijedloge za dodjelu na korištenje Javnih površina o čemu konačnu odluku donosi Općinsko vijeće,

- odlučuje o ostvarivanju zahtjeva Preduzeća prema članovima Uprave i Nadzornog odbora u vezi sa naknadom štete nastale pri osnivanju, kupovini ili vođenju poslovanja Preduzeća,

- odlučuje o zastupanju Preduzeća u sudskim postupcima koji se vode protiv članova Uprave Preduzeća ili, eventualnim postupcima protiv članova drugih organa Preduzeća,

- odlučuje o drugim pitanjima, bitnim za poslovanje Preduzeća, u skladu sa Zakonom o privrednim društvima i Zakona o javnim Preduzećima.

**Član 18.**

Skupština se saziva po potrebi, a najmanje jedanput godišnje i to najkasnije 6 (šest) mjeseci od završetka poslovne godine kada odlučuje o godišnjem izvještaju Preduzeća, koji uključuje finansijski izvještaj i izvještaje revizora, Nadzornog odbora i Odbora za reviziju, te o rasporedu dobiti ili načinu pokrića gubitka za tu poslovnu godinu.

Skupštinu saziva Predsjednik Skupštine, a u izuzetnim slučajevima i Uprava Preduzeća.

Uprava je dužna sazvati skupštinu najmanje jednom godišnje, i to u toku godine kada Preduzeće ostvari gubitak veći od petine osnovnog kapitala prema posljednjem godišnjem obračunu.

Inicijativu za sazivanje Skupštine može dati član Nadzornog odbora i Odbor za reviziju. Sazivanje Skupštine objavljuje se na način određen Poslovnikom o radu Skupštine.

**Član 19.**

Skupština odlučuje dvotrećinskom većinom:

* o donošenju, izmjenama i dopunama Statuta,
* o povećanju i smanjenju osnovnog kapitala,
* o statusnim promjenama Preduzeća,
* o izboru i opozivu Predsjednika i članova Nadzornog odbora,
* o promjeni oblika i prestanku Preduzeća,
* o raspodjeli dobiti i načinu pokrića gubitaka.

O drugim pitanjima iz svog djelokruga Skupština odlučuje većinom glasova ukupnog broja članova. Skupština odlučuje javnim glasanjem.

**Član 20.**

Rad Skupštine, pripremanje sjednica, sazivanje, način rada i odlučivanja, uredit će se Poslovnikom o radu Skupštine.

## *Nadzorni odbor*

**Član 21.**

Nadzorni odbor nadležan je da:

* predlaže Skupštini donošenje, izmjene i dopune Statuta i Etičkog kodeksa,
* donosi Poslovnik o radu Nadzornog odbora,
* donosi opće akte Preduzeća, osim Statuta i Etičkog kodeksa,
* utvrđuje prijedlog trogodišnjeg, godišnjeg i revidiranog Plana poslovanja,
* utvrđuje prijedlog Programa rada,
* donosi Odluku o raspisivanju konkursa za izbor i imenovanje Odbora za reviziju, i donosi odluku o imenovanju Konkurse komisije,
* usvaja Izvještaj Uprave o poslovanju sa finansijskim izvještajima po polugodišnjem i godišnjem obračunu, sa bilansom stanja i bilansom uspjeha, a na osnovu prethodno datog mišljenja Odbora za reviziju,
* podnosi Skupštini godišnji izvještaj o poslovanju Preduzeća sa finansijskim izvještajem, koji obavezno uključuje Izvještaj revizora, Izvještaj o radu Nadzornog odbora i Odbora za reviziju, i plan poslovanja za narednu poslovnu godinu u okvirima postojećeg plana i revidiranog plana,
* razmatra prijedlog Uprave o raspodjeli dobiti a po prethodno datom mišljenju Odbora za reviziju i predlaže Skupštini donošenje Odluke,
* razmatra prijedlog Uprave o načinu pokrića gubitaka, a po prethodno datom mišljenju Odbora za reviziju i predlaže Skupštini donošenje Odluke,
* vrši izbor kandidata Odbora za reviziju i podnosi prijedlog za njegovo imenovanje Skupštini,
* razmatra i nadzire postupak javnih nabavki u skladu sa važećim propisima,
* daje ovlaštenja za aktivnosti koje su ograničene odredbama Zakona o javnim Preduzećima,
* daje upute Direktoru za provođenje preporuka u vezi sa uočenim nepravilnostima u radu,
* daje upute organima Preduzeća radi otklanjanja nepravilnosti u radu,
* nadzire Upravu u provođenju preporuka datih od strane Odbora za reviziju, te vanjskog revizora u utvrđenim vremenskim rokovima,
* prati poslovanje i zakonitost poslovanja,
* imenuje i razrješava članove Uprave,
* imenuje Komisiju za primopredaju dužnosti direktora najkasnije 10 dana od imenovanja direktora,
* prisustvovanje sjednicama Skupštine Preduzeća i učestvuje u raspravi bez prava glasa,
* vrši uvid u poslovne knjige i dokumentaciju Preduzeća,
* redovno izvještava Skupštinu Preduzeća o svom radu,
* usvaja cijene i način plaćanja komunalne usluge u skladu sa Zakonom o komunalnoj djelatnosti,
* usvaja cijenu pratećih usluga koje Preduzeće obavlja,
* vrše i druge poslove predviđene Zakonom.

**Član 22.**

Nadzorni odbor Preduzeća se sastoji od Predsjednika i 2 (dva) člana.

Nadzorni odbor imenuje i razrješava Sekretara.

Nadzorni odbor, imenuje i razrješava Skupština Preduzeća na osnovu Javnog konkursa iz reda lica izvan Preduzeća.

Skupština Preduzeća donosi Odluku o raspisivanju konkursa za izbor i imenovanje Nadzornog odbora.

Skupština Preduzeća donosi Odluku o imenovanju članova Nadzornog odbora. U roku od 8 dana od dana donošenja Odluke o imenovanju članova Nadzornog odbora, članovima Nadzornog odbora uručit će se rješenje o imenovanju.

**Član 23.**

Nadzorni odbor se imenuje na period od 4 (četiri) godine.

Skupština Preduzeća može razriješiti, po skraćenom postupku, članove Nadzornog odbora i prije isteka perioda na koji su imenovani ukoliko izvrše neku od radnji:

* kršenja Etičkog kodeksa,
* kada svojim radom nanese štetu Preduzeću,
* neispunjavanje odgovornosti u skladu sa važećim zakonima,
* učešće u sukobu interesa,
* učešće u aktivnostima koje su zabranjene Zakonom o javnim Preduzećima u Federaciji Bosne i Hercegovine,
* nepodnošenje zahtjeva za odgovarajuće odobrenje aktivnosti ograničenih Zakonom o javnim Preduzećima u Federaciji Bosne i Hercegovine,
* savjesno ili nesavjesno davanje ovlaštenja za obavljanje ograničene aktivnosti čija je posljedica materijalna šteta po Preduzeće,
* izvršenje krivičnog ili drugog protivpravnog djela kojim se uzrokuje materijalna šteta po Preduzeće,
* sticanjem uvjeta koji čine smetnju za članstvo u Nadzornom odboru,
* započinjanjem obavljanja djelatnosti konkurentne djelatnostima Preduzeća,
* drugih objektivnih razloga.

U skladu sa stavom 2. ovog člana, Skupština Preduzeća razrješava članove Nadzornog odbora i imenuje vršioce dužnosti članova Nadzornog odbora.

Skupština Preduzeća donosi Odluku o raspisivanju konkursa za izbor i imenovanje članova Nadzornog odbora.

Imenovanje u smislu prethodnog stava može se izvršiti najviše na 3 (tri) mjeseca.

U roku od 8 dana od dana donošenja Odluke o razrješenju članova Nadzornog odbora, članovima Nadzornog odbora uručit će se rješenje o razrješenju.

U slučaju isteka mandata članovima Nadzornog odbora, a nije imenovan novi Nadzorni odbor, Skupština Preduzeća može imenovati vršioce dužnosti članova Nadzornog odbora. Imenovanje u smislu prethodnog stava može se izvršiti na period najviše na 3 (tri) mjeseca.

**Član 24.**

Nadzorni odbor ima obavezu i odgovornost da organizuje izradu vjerodostojnih računovodstvenih evidencija i finansijskih izvještaja, sačinjenih u skladu sa Zakonom o računovodstvu i reviziji u Federaciji Bosne i Hercegovine, iz kojih je vidljiv finansijski status Preduzeća, te koje se daju na uvid svim licima koja imaju legitiman interes u poslovanju Preduzeća.

**Član 25.**

Sjednice Nadzornog odbora održavaju se po potrebi, a najmanje jednom svakog mjeseca. Sjednicu Nadzornog odbora saziva Predsjednik Nadzornog odbora.

Inicijativu za sazivanje Nadzornog odbora može dati član Uprave ili Odbora za reviziju.

Na sjednici Nadzornog odbora obavezno je da prisustvuje Direktor Preduzeća.

**Član 26.**

Nadzorni odbor odluke donosi većinom glasova ukupnog broja članova Nadzornog odbora.

**Član 27.**

Za Predsjednika i člana Nadzornog odbora ne može biti imenovano lice kod kojeg postoje zapreke iz odredaba člana 248. Zakona o privrednim društvima („*Službene novine FBiH*“ broj: 81/15).

# *Uprava*

**Član 28.**

Prema organizacionoj šemi Preduzeće je sastavljeno od dvije organizacione jedinice:

1. Sektor za zajedničke poslove,

2. Sektori za operativno-tehničke poslove.

U okviru sektora prema ukazanoj potrebi, mogu se formirati službe i odjeli.

**Član 29.**

Upravu Preduzeća čine Direktor i Izvršni direktor i to:

-Izvršni direktor sektora za operativno-tehničke poslove.

Radom Uprave rukovodi Direktor.

**Član 30.**

Uprava organizuje rad i rukovodi poslovanjem, zastupa i predstavlja Preduzeće i odgovara za zakonitost Preduzeća.

**Član 31.**

Uprava je nadležna i odgovorna za:

* organizaciju i rukovođenje poslovanjem Preduzeća,
* staranje i odgovornost za zakonitost rada Preduzeća,
* zastupanje Preduzeća prema trećim licima,
* izvještavanje Nadzornog odbora na zahtjev Nadzornog odbora,
* izrada i nadgledanje realizacije planova poslovanja,
* izradu i nadgledanje realizacije programa rada,
* poduzimanje aktivnosti koje su nedopuštene ili ograničene Zakonom o javnim preduzećima,
* dosljedna provedba Statuta, Etičkog kodeksa i drugih akata Preduzeća,
* da osigura da sva odgovorna lica postupaju u skladu sa Etičkim kodeksom tako što će protiv lica koja krše navedeni kodeks provesti disciplinski postupak,
* izrada provedbenih propisa za postupak nabavki i provedba važećih zakona i propisa o postupku nabavki,
* pripremu prijedloga o raspodjeli dobiti i načinu pokrića gubitaka,
* predlaganje cijena usluga iz registrovane djelatnosti,
* utvrđivanje strategije zapošljavanja i otpuštanja zaposlenika u skladu sa postupcima utvrđenim u pravilnicima Preduzeća, te važećim zakonima,
* donošenje Poslovnika o radu Uprave koji sadrži operativne i funkcionalne aspekte rada, uz saglasnost Nadzornog odbora,
* podnosi izvještaje o nabavci odboru za reviziju u roku od 15 dana i nadzornom odboru u roku od 30 dana od dana zaključenja ugovora o nabavci,
* obavljanje i drugih poslova neophodnih za nesmetano odvijanje organizacije i vođenja poslovanja Preduzeća u skladu sa Zakonom.

**Član 32.**

Direktor Preduzeća nadležan je da:

* Predsjedava Upravom,
* Organizuje i rukovodi procesom rada i poslovanja Preduzeća,
* Zastupa i predstavlja Preduzeće u unutrašnjem i vanjskotrgovinskom prometu-bez ograničenja ovlaštenja,
* Odgovoran je za zakonitost rada Preduzeća,
* Utvrđuje prijedloge godišnjih planova i programa poslovanja Preduzeća, kao i prijedloge Odluka i akata koje donosi Skupština i Nadzorni odbor Preduzeća,
* Utvrđuje prijedloge periodičnih obračuna i završnih računa,
* Predlaže organizaciju Preduzeća i sistematizaciju radnih mjesta,
* Utvrđuje prijedloge općih akata iz nadležnosti Nadzornog odbora,
* Predlaže poslovnu politiku Preduzeća,
* Odlučuje o zasnivanju i prestanku radnog odnosa zaposlenika, kao i o drugim pravima iz radnog odnosa, a po osnovu rada u skladu sa Zakonom, Kolektivnim ugovorom i Pravilnikom o radu,
* Na zahtjev Nadzornog odbora podnosi izvještaj o radu,
* Dosljedno provođenje Etičkog kodeksa u Preduzeću,
* Izrađuje provedbene propise za postupak nabavki i provođenje važećih propisa i propisa u postupku nabavki,
* Priprema prijedlog za raspodjelu dobiti i pokriće gubitka,
* Podnosi prijavu za upis u Sudski registar i Preduzima sve druge radnje vezane za registraciju Preduzeća,
* Odgovara Osnivaču za zakonitost rada Preduzeća,
* Zaključuje ugovore i poduzima druge pravne radnje, zastupa Preduzeće pred Sudovima i drugim organima kao i u odnosu prema trećim licima,
* Vrši i druge poslove u skladu sa Zakonom o javnim Preduzećima, Zakonom o privrednim društvima, Općim aktima Preduzeća i nalozima Osnivača.

Izvršni direktor je nadležan da:

* Organizuje rad, zastupa i predstavlja Preduzeće i odgovara za zakonitost poslovanja u okviru prenesenih ovlaštenja, a što se utvrđuje posebnim rješenjem koje donosi Direktor Preduzeća.

U slučaju iz prethodnog stava ovog člana Direktor je solidarno odgovaran sa Izvršnim direktorom za izvršavanje povjerenih zadatka.

**Član 33.**

Jedino je Uprava nadležna zaključivati ugovore u ime Preduzeća.

Pojedinačni član uprave nema ovlaštenje zaključiti ugovor ili niz vezanih ugovora čija stvarna ili procijenjena vrijednost je veća od 10.000,00 KM.

Uprava nema ovlaštenje zaključivati ugovore ili niz vezanih ugovora čija stvarna ili procijenjena vrijednost je veća od 50.000,00 KM, bez prethodno pribavljene pismene saglasnosti većine članova Nadzornog odbora.

**Član 34.**

Članovi Uprave obavljaju poslove iz svog djelokruga u interesu Preduzeća i u vođenju poslova iz svog djelokruga postupaju s pažnjom dobrog privrednika, te u skladu sa Etičkim kodeksom.

Svako kršenje pravila Etičkog kodeksa, osnov je za otkaz člana Uprave.

**Član 35.**

Upravu bira i postavlja Nadzorni odbor odlukom većine na osnovu Javnog konkursa iz reda kandidata koji po menadžerskim i stručnim znanjima i iskustvima najbolje odgovaraju za izvršavanje operativnih i poslovnih potreba Preduzeća.

Odluku o raspisivanju konkursa za izbor i imenovanje Uprave donosi Nadzorni odbor.

**Član 36.**

Ukoliko mjesto Direktora Preduzeća ili Izvršnog direktora ostane upražnjeno odnosno nepopunjeno, do popune istog imenuje se vršilac dužnosti Direktora, odnosno Izvršnog direktora Preduzeća.

Vršioca dužnosti Direktora Preduzeća, odnosno Izvršnog direktora imenuje Nadzorni odbor na period do 6 (šest) mjeseci.

Vršilac dužnosti Direktora Preduzeća, odnosno vršilac dužnosti Izvršnog direktora ima sva prava i obaveze koje ima Direktor odnosno Izvršni direktor Preduzeća.

**Član 37.**

Za Direktora i Izvršnog direktora Preduzeća ne mogu biti imenovana lica koja su:

- osuđivana za krivično djelo i za privredni prijestup nespojiv sa dužnošću u Upravi,

- kojima je presudom suda zabranjeno obavljanje aktivnosti u nadležnosti Uprave,

- stariji od 65 (šezdeset i pet) godina od dana imenovanja i

- koji vrše funkciju u političkoj stranci.

**Član 38.**

Za Direktora može biti imenovano lice koje pored opštih uslova, propisanih zakonom ispunjava i sljedeće posebne uslove:

- da ima univerzitetsku diplomu VII stepena stučne spreme, odnosno visoko obrazovanje prvog, drugog ili trećeg ciklusa Bolonjskog sistema studiranja,

- najmanje 5 (pet) godina radnog iskustva,

- najmanje 2 (dvije) godine iskustva na rukovodnim poslovima, nakon sticanja visokog obrazovanja,

- poznavanje rada na računaru,

- da ponudi program rada i razvoja Preduzeća u mandatnom periodu.

Drugi posebni uslovi potrebni za obavljanje funkcije direktora i izvršnog direktora određuju se općim aktom Preduzeća, koji usvaja Nadzorni odbor.

**Član 39.**

Za Izvršnog direktora može biti imenovano lice koje pored opštih uslova propisanih zakonom ispunjava i sljedeće posebne uslove:

- da ima univerzitetsku diplomu VII stepena stučne spreme, odnosno visoko obrazovanje prvog ciklusa ili drugog ili trećeg ciklusa Bolonjskog sistema studiranja, fakultet tehničkog smjera,

- najmanje 3 (tri) godine radnog iskustva,

- najmanje 2 (dvije) godine iskustva na rukovodnim poslovima, nakon sticanja visokog obrazovanja,

- položen stručni ispit,

- poznavanje rada na računaru.

**Član 40.**

Mandat članovima Uprave je 4 (četiri) godine.

Isto lice može biti imenovano za člana Uprave više puta bez ograničenja.

**Član 41.**

Direktoru i Izvršnom direktoru prestaje funkcija:

* istekom vremena na koje je imenovan,
* sporazumno,
* ostavkom,
* razrješenjem,
* nastupanjem smetnji za obavljanje funkcije Uprave,
* izmjenom Statuta kojom se ukida mjesto člana Uprave i
* drugih razloga objektivne prirode.

**Član 42.**

Položaj, ovlaštenja, prava i odgovornosti Direktora uređuju se Ugovorom između Nadzornog odbora i Direktora, a u skladu sa Osnivačkim aktom i odredbama ovog Statuta.

Položaj, ovlaštenja, prava i odgovornosti Izvršnog direktora uređuju se Ugovorom između Direktora i Izvršnog direktora uz prethodno odobrenje Nadzornog odbora.

Direktora Preduzeća, u slučaju spriječenosti, zamjenjuje Izvršni direktor u obimu u kojem ga ovlasti Direktor, i to pismeno.

**Član 43.**

Ako Direktor Preduzeća, odnosno Izvršni direktor podnese ostavku, dužan je nastaviti obavljanje poslova u otkaznom roku, koji utvrđuje Nadzorni odbor, a koji ne može biti kraći od 30 dana, a duži od 60 dana.

**Član 44.**

Članovi Uprave dužni su proći odgovarajuće stručno usavršavanje u skladu s propisima koje donosi Vlada Federacije Bosne i Hercegovine.

Troškove stručnog usavršavanja iz stava (1) ovog člana snosi Preduzeće.

Stav (1) i (2) ovog člana odnose se i na Nadzorni odbor Preduzeća.

# *Odbor za reviziju*

**Član 45.**

Preduzeće je dužno formirati Odbor za reviziju i angažovati nezavisnog revizora koji podnosi godišnji izvještaj o izvršenoj reviziji Preduzeća.

Odbor za reviziju je tijelo sastavljeno od tri člana - Predsjednika i dva člana.

Član odbora za reviziju ne može biti lice koje ima finansijski i drugi interes u Preduzeću.

**Član 46.**

Odbor za reviziju dužan je:

* imenovati vanjskog revizora,
* razmotriti godišnju strategiju rizika i plan revizije u kojima su prikazane pojedinosti u pogledu rizičnih područja i revizija koje će se izvršiti, te osigurati da prijavljena pitanja budu bez odlaganja i na odgovarajući način korigovana,
* osigurati da interne kontrole u Preduzeću budu adekvatne i funkcioniraju kako je predviđeno,
* dati mišljenje Nadzornom odboru o finansijskim izvještajima na polugodišnjem i godišnjem nivou,
* dati mišljenje Nadzornom odboru, na prijedlog Uprave, o načinu raspodjele dobiti odnosno pokrića gubitaka,
* dati preporuke Upravi o uočenim nepravilnostima,
* podnositi Nadzornom odboru sažete mjesečne izvještaje o svojim aktivnostima,
* podnijeti Skupštini godišnji Izvještaj o radu,
* donijeti Poslovnik o radu Odbora za reviziju,
* obavljati i druge poslove u skladu sa Zakonom.

**Član 47.**

Uprava je dužna i odgovorna za realizaciju preporuka Odbora za reviziju u rokovima koje u pogledu realizacije utvrdi Odbor za reviziju.

Uprava može na jednog od svojih članova prenijeti ovu dužnost, ali je i dalje odgovorna za njihovu realizaciju.

Nadzorni odbor i Uprava Preduzeća su dužni sarađivati sa članovima Odbora za reviziju te učiniti dostupnim sve dokumente te finansijske i računovodstvene izvještaje na zahtjev Odbora.

**Član 48.**

Predsjednika i članove Odbora za reviziju, na prijedlog Nadzornog odbora, imenuje Skupština Preduzeća.

Izbor i predlaganje kandidata za Predsjednika i člana Odbora za reviziju vrši Nadzorni odbor na osnovu Javnog konkursa, većinom glasova svojih članova.

Predsjednik i član Odbora za reviziju ne mogu biti članovi Nadzornog odbora i Uprave Preduzeća, zaposleni niti imati direktni ili indirektni finansijski interes u Preduzeću, izuzev naknada po osnovu funkcija.

**Član 49.**

Za članove Odbora za reviziju mogu biti imenovana lica koja ispunjavaju opšte uslove utvrđene Zakonom, posebne uslove, koja imaju sposobnost za savjesno, odlučno i odgovorno obavljanje dužnosti na poziciji člana Odbora za reviziju te ispunjavaju sljedeće uslove:

Za Predsjednika:

* visoka stručna sprema VII stepena ili diploma visokog obrazovanja(I,II ili III ciklusa Bolonskog studiranja) ekonomskog smjera,
* najmanje 4(četiri) godine radnog iskustva na poslovima finansija i računovodstva,
* certifikat ovlaštenog revizora.

Za članove:

* visoka stručna sprema VII stepena ili diploma visokog obrazovanja (I,II ili III ciklusa Bolonjskog studiranja) ekonomskog smjera, s tim da jedan član može biti lice koje ima visoku stručnu spremu VII stepena ili diplomu visokog obrazovanje(I,II ili III ciklusa Bolonjskog studiranja) društvenog smjera (pravni fakultet),
* najmanje 4 (četiri) godine radnog iskustva.

**Član 50.**

Odbor za reviziju ovlašten je zahtijevati sazivanje sjednice Nadzornog odbora i Skupštine kada smatra da su ugroženi interesi Preduzeća ili utvrđene nepravilnosti u radu Nadzornog odbora i Uprave Preduzeća.

Odbor za reviziju odgovara direktno Skupštini Preduzeća.

# VIII- OPĆE DUŽNOSTI

## *Sukob interesa*

**Član 51.**

Povezano lice dužno je izbjegavati stvarne ili očigledne sukobe interesa sa Preduzećem u ličnim ili profesionalnim odnosima.

Sukob interesa javlja se kada lični, odnosno profesionalni interes povezanog lica onemogućava, eventualno može onemogućiti ili interes, ili poslovanje Preduzeća ili sposobnost povezanog lica da ispunjava svoje obaveze i odgovornosti.

**Član 52.**

Povezano lice dužno je omogućiti Upravi ili Nadzornom odboru ili drugom nadzornom organu uvid u sve transakcije ili odnose za koje povezano lice opravdano očekuje da bi mogle dovesti do stvarnog ili očiglednog sukoba interesa sa Preduzećem.

**Član 53.**

Preduzeću nije dozvoljeno da prilikom poslovanja sa povezanim licima nudi povoljnije uslove od onih koje nudi drugim licima koja nisu povezana sa Preduzećem.

Zabrana iz stava 1. ovog člana ne odnosi se na poslove između Preduzeća i privrednih društava sa kojima je Preduzeće, na osnovu zaključenog Ugovora o vođenju poslova, objedinjeno jedinstvenim vođenjem poslova.

**Član 54.**

Sljedeća lica se imaju smatrati povezanim licima:

* članovi Uprave, članovi Nadzornog odbora,
* članovi uže porodice povezanih lica do trećeg stepena krvnog srodstva ili tazbine, odnosno lica koja žive u zajedničkom domaćinstvu sa povezanim licima,
* pravna lica u kojima je povezano lice, ili članovi uže porodice kako je navedeno u prethodnim odredbama, član Nadzornog odbora ili Uprave.

Ako povezano lice zna ili je moralo znati da je neko drugo povezano lice djelovalo u suprotnosti sa odredbama članova 50, 51 i 52. ovog Statuta, to povezano lice je o tome dužno odmah obavijestiti Upravu i Nadzorni odbor i druge nadležne organe.

Povezana lica Preduzeća dužna su vršiti svoje funkcije i izvršavati svoje obaveze uz dužnu pažnju, stručno i savjesno.

## *Zaštita imovine Preduzeća*

**Član 55.**

U ispunjavanju svojih obaveza i odgovornosti, Uprava i Nadzorni odbor dužni su podsticati na odgovorno korištenje i kontrolu imovine i resursa Preduzeća.

## *Postupanje u skladu sa zakonima, propisima i smjernicama*

**Član 56.**

U izvršavanju svojih obaveza i odgovornosti, Uprava i Nadzorni odbor dužni su aktivno učestovati u kontroli provođenja važećih zakona, Pravilnika i drugih propisa u Preduzeću. Uprava i Nadzorni odbor dužni su poduzimati radnje da Preduzeće unapređuje etičko ponašanje i podsticati zaposlenike na prijave o nezakonitom i neetičkom ponašanju pojedinih zaposlenika Preduzeća.

## *Prijavljivanje protivpravnog ponašanja*

**Član 57.**

Ako bilo koje povezano lice dođe do saznanja o bilo kojoj informaciji za koju smatra da predstavlja dokaz o materijalnom kršenju zakona, pravilnika, smjernica ili propisa koji se odnosi na Preduzeće, to povezano lice dužno je ukazati na tu informaciju Upravi, Nadzornom odboru, Skupštini ili drugim nadležnim organima.

# IX - NAČINI IZVJEŠTAVANJA O POSLOVANJU PREDUZEĆA

**Član 58.**

Uprava ima obavezu izvještavati Nadzorni odbor.

Nadzorni odbor će vršiti nadzor nad Upravom i može zahtijevati od Uprave dostavljanje pismenog izvještaja o konkretnim aspektima operacija Preduzeća ili o određenim transakcijama.

Uprava je dužna obezbijediti Izvještaj iz prethodnog stava u roku od 15 (petnaest) dana od dana podnošenja zahtjeva.

Uprava je dužna pismeno izvijestiti Nadzorni odbor o svim informacijama koje Uprava pribavi o neuobičajenom, nedjelotvornom ili nezakonitom ponašanju koje direktno ili indirektno utiče na poslovanje Preduzeća.

Nijedan od organa upravljanja Preduzećem neće delegirati svoje dužnosti koje se tiču nadzora.

**Član 59.**

Nadležnost za smjenjivanje imaju organi kako slijedi:

* Nadzorni odbor ima ovlaštenje opozvati člana Uprave.
* Skupština ima ovlaštenje opozvati članove Nadzornog odbora,
* Uprava može otkazati ugovor o radu zaposlenicima.

Bilo koji od organa upravljanja, može opozvati članove ili otkazati pojedine ugovore isključivo u skladu sa odgovarajućom procedurom utvrđenom u relevantnom poslovniku.

# X - PRAVA RADNIKA

**Član 60.**

Zaposlenici Preduzeća imaju prava, obaveze i odgovornosti utvrđene Zakonom o radu, Kolektivnim ugovorom, aktima Preduzeća i Ugovorom o radu.

Zaposlenici u Preduzeću mogu organizovati Sindikat u skladu sa Zakonom, Kolektivnim ugovorom i pravilima sindikata, te ostvariti zaštitu svojih prava putem organizacije sindikata.

# XI - ETIČKI KODEKS

**Član 61.**

Nadzorni odbor je dužan da, u suradnji sa Odborom za reviziju, pripremi Etički kodeks.

**Član 62.**

Etički kodeks Preduzeća, kao neophodni minimum, sadrži slijedeće odredbe:

* zabrane u pogledu sukoba interesa u skladu sa članom 14. Zakona o javnim Preduzećima,
* zabrane u pogledu odavanja poslovnih tajni u skladu sa članom 14. stav 4. Zakona o javnim Preduzećima,
* zabrane u pogledu konkurencije u skladu sa članom 34. i 35. Zakona o privrednim društvima,
* zabrane u pogledu kredita u skladu sa članom 41. Zakona o javnim Preduzećima,
* izjavu kojom se propisuju dužnosti utvrđene članom 15., 16., 17. i 18. Zakona o javnim Preduzećima(„Sl“).

Nadzorni odbor ne može prenositi nadležnosti iz stava 1.ovog člana na drugi organ.

**Član 63.**

Uprava je nadležna:

* za dosljedno provođenje Etičkog kodeksa u Preduzeću,
* da osigura da sva odgovorna lica postupaju u skladu sa Etičkim kodeksom, tako što će se protiv lica koja krše navedeni kodeks provesti disciplinski postupak.

Uprava može na jednog ili više svojih članova izvršiti prenos svake od navedenih dužnosti uz jednoglasnu pisanu saglasnost Nadzornog odbora, ali će Uprava i dalje biti odgovorna za izvršenje svake od prenesenih dužnosti.

**Član 64.**

Kršenje pravila usvojenog Etičkog kodeksa Preduzeća predstavljat će osnov za opoziv odnosno otkaz pojedine funkcije na osnovu provedenog disciplinskog postupka.

Pravila disciplinskog postupka te utvrđivanja odgovornosti u istom, bit će utvrđena Pravilnikom o disciplinskoj odgovornosti, kojeg donosi Skupština.

# XII - POSLOVNA TAJNA

**Član 65.**

Poslovnom tajnom smatraju se isprave i podaci utvrđeni opštim aktom čije bi saopštavanje ili davanje na uvid neovlaštenom licu bilo protivno Poslovanju Preduzeća i štetilo njegovim interesima i poslovnom ugledu.

Isprave i podatke koji se smatraju poslovnom tajnom, može drugim licima saopštavati Uprava Preduzeća, a pojedine vrste isprava i podataka rukovodeći zaposlenici, kao i lica određena opštim aktom o poslovnoj tajni.

Poslovnu tajnu su dužni čuvati svi zaposlenici Preduzeća, članovi organa Preduzeća, kao i lica angažovana u Preduzeću po bilo kom osnovu.

Dužnost čuvanja poslovne tajne traje i poslije prestanka ugovora, isteka mandata i angažmana u organima Preduzeća.

# XIII - RASPODJELA DOBITI I NAČIN POKRIĆA GUBITAKA

**Član 66.**

U svakoj finansijskoj godini, Uprava Preduzeća, na bazi utvrđenog iznosa neto dobiti izražene u svom revidiranom finansijskom izvještaju primjenjenom u skladu sa Zakonom o računovodstvu i reviziji u Federaciji Bosne i Hercegovine, predlaže iznos, ukoliko za to postoje uvjeti, da se za datu finansijsku godinu rasporedi kao dobit.

Prilikom odlučivanja o iznosu koji može biti raspoređen kao dobit, Uprava Preduzeća će voditi računa o preporukama datim od Odbora za reviziju, te ukupnim finansijskim obavezama Preduzeća u finansijskoj godini na koju se raspodjela odnosi, uključujući i iznos neto dobiti potrebne Preduzeću u toj finansijskoj godini za realizaciju bilo kojeg zadatka iz plana poslovanja Preduzeća, kao i iznos kapitalnih izdataka te drugih investicija neophodnih za pravilno održavanje i rast Preduzeća.

**Član 67.**

Upravi nije dopušteno da izdvaja za rezerve više od jedne polovine neto dobiti raspložive za raspodjelu.

**Član 68.**

Odluku o raspodjeli dobiti donosi Skupština na prijedlog Uprave, uz prethodno pribavljeno mišljenje Odbora za reviziju i Nadzornog odbora.

**Član 69.**

Ukoliko Preduzeće na kraju finansijske godine iskaže gubitak, isti se može pokrivati iz obaveznih rezervi Preduzeća, te na druge načine utvrđene Zakonom.

Likvidnost Preduzeća može se u toku poslovne godine postizati iz zajmova i kredita.

Zajam se ne može uzimati po kamati koja je iznad tržišnih uslova.

Smanjenje osnovnog kapitala, radi pokrića gubitka u poslovanju, poduzima se kao posljednje sredstvo.

# XIV - POSTUPAK NABAVKE

**Član 70.**

Odgovarajući postupci nabavke od strane Preduzeća bit će provedeni uz strogo poštivanje odredaba Zakona o javnim nabavkama Bosne i Hercegovine.

Uprava i Nadzorni odbor Preduzeća dužni su provoditi odredbe važećih propisa o nabavci. Uprava Preduzeća dužna je:

- donijeti Pravilnik koji će regulisati postupak nabavke u skladu sa Zakonom o javnim nabavkama BiH,

- nadzirati zaposlenike Preduzeća u implementaciji važećih propisa o nabavci, te odredaba Pravilnika o nabavci Preduzeća,

- učestvovati u radu Komisije za sve nabavke propisane odredbama važećih propisa o nabavci,

- pripremati Izvještaje o postupcima nabavke zahtijevanim prema važećim propisima o nabavci,

- podnositi Izvještaj o nabavci Odboru za reviziju i Nadzornom odboru u roku od 15 dana od dana zaključenja Ugovora o nabavci.

Uprava može na jednog od svojih članova prenijeti svaku od navedenih dužnosti, uz jednoglasnu pisanu saglasnost Nadzornog odbora, ali će Uprava i dalje biti odgovorna za vršenje nadzora nad svakom od navedenih dužnosti.

**Član 71.**

U postupku nabavke, Nadzorni odbor ima obavezu i odgovornost kako slijedi:

- pregled Pravilnika za postupak nabavke u smislu njegove usaglašenosti sa važećim propisima o nabavci,

- nadzor nad radom Uprave i zaposlenika u pogledu primjene Pravilnika o postupku nabavke u Preduzeću te važećih propisa o nabavci,

- razmatrati Izvještaje o nabavci te prijaviti nadležnim organima sve eventualne prevare i zloupotrebe.

Nadzorni odbor ne može prenositi ovlaštenja iz ovog člana na drugi organ.

**Član 72.**

U postupku nabavke Odbor za reviziju odgovoran je za mjesečni pregled Izvještaja o nabavci te pismeno izvještavanje Nadzorog odbora ili drugog nadležnog tijela Preduzeća o bilo kakvom kršenju važećih propisa o nabavkama.

Odbor za reviziju ne može prenositi ovlaštenja iz ovog člana na drugi organ.

**Član 73.**

Članovi Uprave i Nadzornog odbora su sa Preduzećem povezana lica u pogledu postupaka i ciljeva važećih propisa o nabavci.

Ukoliko na bazi Izvještaja o nabavci/kama ili na bazi druge informacije, Nadzorni odbor utvrdi da je došlo do kršenja Etičkog kodeksa ili važećih propisa o nabavkama ili Pravilnika Preduzeća o nabavkama, Preduzeće bez odlaganja mora Preduzeti korake za suspendovanje sa posla odgovornog lica te provođenje pune istrage.

Ukoliko Nadzorni odbor nađe da je došlo do kršenja važećih propisa o nabavkama ili Etičkog kodeksa, isti će preporučiti trenutno otpuštanje odgovornog lica.

Za provođenje mjera predloženih od strane Nadzornog odbora, predviđenih u prethodnim stavovima ovog člana, odgovorna je Uprava Preduzeća.

# XV - PLANIRANJE POSLOVANJA PREDUZEĆA

**Član 74.**

Uprava Preduzeća, koristeći se Međunarodnim računovodstvenim standardima kojima se uređuju ova pitanja i dobrom poslovanom praksom, planirat će razvoj Preduzeća pripremom i nadgledanjem realizacije trogodišnjeg plana poslovanja.

Nakon usvajanja trogodišnjeg plana poslovanja, isti će biti predočen nadležnom općinskom organu i drugim nadležnim organima.

Plan poslovanja iz stava 1. ovog člana sadržavat će sve elemente koji inače ulaze u sastav takvih planova, a naročito će sadržavati:

- predviđanje prihoda i rashoda,

- kapitalne izdatke predložene za period koji plan poslovanja obuhvata,

- izvor finansija predloženih za navedene kapitalne izdatke, te druge poslovne ciljeve,

- sve zajmove i kredite čije je uzimanje planirano u periodu koji plan poslovanja obuhvata,

- garancija čije je davanje predloženo za osiguranje tih zajmova odnosno kredita,

- prijedloge za osnivanje ili kupovinu novih Preduzeća ili poslova (bilo u cjelini ili djelimično) te kadrovsku popunu kao i prateće rashode za ovakve aktivnosti,

- prijedloge za korištenje i raspodjelu dobiti za period obuhvaćen planom poslovanja,

- previđene finansijske izvještaje, funkcionalni i glavni budžet sa polugodišnjim analizama i budžet obrtnog kapitala.

Navedeni budžeti moraju odražavati planirane aktivnosti Preduzeća i sa tim aktivnostima povezane prihode i troškove.

Uprava će na godišnjem osnovu razmotriti plan poslovanja te u slučaju potrebe, a u skladu sa ciljevima istog, revidirati i usaglasiti plan poslovanja radi prilagođavanja kretanjima na komercijalnom tržištu.

# XVI - PROGRAM RADA

**Član 75.**

Preduzeće je obavezno da usvoji Program rada kojim će taksativno opisati sve poslovne aktivnosti koje će se raditi u narednoj godini.

Program rada iz stava 1. ovog člana, Preduzeće je obavezno da podnese Općinskom vijeću Ilidža radi davanja saglasnosti na isti, najkasnije na zadnjoj sjednici u tekućoj godini.

Program rada će za period za koji je donesen predstavljati osnov poslovnih aktivnosti Preduzeća u godini za koju je donesen, i na koji je dobivena saglasnost Općinskog vijeća Ilidža.

# XVII - OSNIVANJE I KUPOVINA DRUGIH PREDUZEĆA

**Član 76.**

Preduzeće može osnivati ili kupovati druga Preduzeća pod uvjetom da za isto postoji odluka Skupštine Preduzeća, te ako su kumulativno ispunjeni uvjeti kako slijedi:

- da je Preduzeće koje se osniva, odnosno koje se kupuje, direktno vezano za djelatnost koju Preduzeće osniva, odnosno kupuje i

- ako će se osnivanjem odnosno kupovinom drugog Preduzeća ostvariti direktna korist Preduzeću, odnosno ukoliko će se osnivanjem ili kupovinom drugog Preduzeća postići najracionalnija iskorištenost postojećih kapaciteta Preduzeća.

# XVIII- PROMJENA OBLIKA I PRESTANAK PREDUZEĆA

**Član 77.**

Preduzeće može promijeniti oblik organizovanja na osnovu Odluke Osnivača, a u skladu sa Zakonom o privrednim društvima.

Preduzeće može prestati postojati:

- Odlukom Osnivača,

- u slučajevima predviđenim Zakonom.

# XIX - OPŠTI AKTI PREDUZEĆA

**Član 78.**

Opći akti Preduzeća su:

- Statut,

- Pravilnici,

- Poslovnici,

- Uputstva i procedure, instrukcije i drugi akti organa Preduzeća, kojima se na opći način uređuju određena pitanja i odnosi u Preduzeću.

- Akti organa Preduzeća kojima se na opći način uređuju određena pitanja i odnosi u Preduzeću, Statut je osnovni opći akt Preduzeća.

Ostali opći akti moraju biti u saglasnosti sa odredbama Statuta.

Tumačenje općih akata daje organ koji je opće akte donio.

Izmjene i dopune općih akata vrše se na način i po postupku predviđenom za njihovo donošenje.

**XX- PRIMJENA KNJIGOVODSTVENIH I FINANSIJSKO RAČUNOVODSTVENIH STANDARDA**

**Član 79.**

Nadzorni odbor Preduzeća ima obavezu i odgovornost da:

- organizuje pripremu istinitih računovodstvenih evidencija i finansijskih izvještaja sačinjenih u skladu sa Međunarodnim računovodstvenim standardima, kao i propisima o računovodstvenim i revizorskim standardima Federacije Bosne i Hercegovine, iz kojih su vidljive finansijske pozicije Preduzeća te koje su otvorene za pregled od strane svih lica koja imaju pravni interes u poslovanju Preduzeća,

- nadzire rad Odbora za reviziju,

- nadzire rad Uprave u primjeni preporuka datih od strane revizora u datim rokovima,

- pregled završnog izvještaja revizora.

Uprava ima obavezu i odgovornost da izvršava preporuke revizora u datim rokovima za izvršenje.

# XXI - ZAŠTITA ŽIVOTNE SREDINE

**Član 80.**

Preduzeće je, u obavljanju svoje registrovane djelatnosti, dužno poduzimati sve mjere zaštite i unapređenja radne i životne sredine u skladu sa važećim propisima.

Preduzeće je dužno da se pridržava mjera zaštite i unapređenja životne sredine i da u skladu s tim donese odgovarajuće akte.

# XXII - ZABRANJENE I OGRANIČENE AKTIVNOSTI PREDUZEĆA

## *Zabranjene aktivnosti*

**Član 81.**

Preduzeću je strogo zabranjeno obavljanje sljedećih aktivnosti:

- davanje kredita ili pozajmica zaposlenicima Preduzeća ili trećim licima ili davanje garancija ili osiguranja za kredite,

- davanja putem donacija u suprotnosti sa odredbama važećih propisa o dodjeli sredstava ili donacija,

- isplate plaća zaposlenicima na bilo kakvoj listi čekanja,

- isplata plaća zaposlenicima bez uplate doprinosa i poreza u skladu sa važećim zakonskim propisima,

- učešće u postupku nabavke u svojstvu ponuđača bilo kojeg lica koje je pripremio poziv za tender,

- vršenje izmjena ili dopuna u bilo kojem već zaključenom ugovoru o nabavci, osim ako nisu izvršene u skladu sa važećim zakonima o nabavci,

- prihvat plaćanja sredstvom koje zamjenjuje novac, plaćanja u naturi ili gotovinskom ekvivalentu,

- investiranje iz tekućih sredstava Preduzeća, osim kada se radi o odobrenim investicijama prema definiciji datoj u važećim Zakonima koji regulištu tu oblast,

- zaključenje ugovora o raspolaganju sa ukupnom vrijednošću većom od 10.000,00 KM, bez potpisa Direktora i odgovornog člana Uprave,

- obnavljanje ili materijalno mijenjanje postojećih zajmova dodijeljenih povezanim licima ili trećim stranama.

## *Ograničene aktivnosti*

**Član 82.**

Preduzeće može poduzimati slijedeće aktivnosti, isključivo uz pismeno ovlaštenje Nadzornog odbora.

- izmirenje duga prema povjeriocima Preduzeća plaćanjem trećem licu (ugovor o cesiji duga), - prebijanje duga prema nekoj strani sa dugovima te iste strane koja je iz tog razloga istovremeno i povjerilac i dužnik Preduzeća (ugovori o prostoj kompenzaciji),

- učešće u aranžmanu višestrukog prebijanja dugova između više strana bilo da je isti aranžman organizirala vlada ili drugi organ (ugovori o multilateralnoj odnosno višestranoj kompenzaciji),

- izmirenje druga prema Preduzeću u slučaju da dužnik plaća povjeriocu Preduzeća,

- otpis potraživanja,

- zaključivanje Ugovora o izmirenju dospjelog duga prema Preduzeću, pod povoljnijim uslovima, koje utvrđuje Vlada Federacije Bosne i Hercegovine.

**Član 83.**

Zaposlenicima Preduzeća je, bez odobrenja Uprave, zabranjeno obavljanje poslova za svoj račun iz okvira registrovane djelatnosti Preduzeća.

# XXIII - POSTUPAK IZMJENA I DOPUNA STATUTA

**Član 84.**

Izmjene i dopune ovog Statuta usvaja Skupština Preduzeća na prijedlog Nadzornog odbora uz saglasnost Općinskog vijeća.

Inicijativu za izmjene i dopune Statuta može pokrenuti i Uprava kada je potrebno usklađivanje odredbi Statuta sa važećim Zakonima.

**Član 85.**

Izmjene i dopune Statuta stupaju na snagu danom dobivanja saglasnosti od strane Općinskog vijeća Ilidža, a objavljuju se u "Službenim novinama Kantona Sarajevo".

# XIV - PRELAZNE I ZAVRŠNE ODREDBE

**Član 86.**

Opšti akti Preduzeća bit će bez odlaganja doneseni u skladu sa Statutom Preduzeća u roku od 6(šest) mjeseci od dana stupanja na snagu ovog Statuta.

Na pitanja koja nisu regulisana odredbama ovog Statuta neposredno se primjenjuju odredbe Zakona o javnim Preduzećima u Federaciji Bosne i Hercegovine i Zakona o privrednim društvima, Zakona o radu i drugih relevantnih propisa koji se odnose na Preduzeće.

**Član 87.**

Stupanjem na snagu ovog Statuta, prestaje da važi Statut Javnog Preduzeća za obavljanje komunalnih i drugih djelatnosti od javnog interesa Općine Ilidža „Ilidža“ društvo sa ograničenom odgovornošću(„*Službene novine Kantona Sarajevo*“, br. 44/15).

Ovaj Statut stupa na snagu danom dobivanja saglasnosti od strane Općinskog vijeća Ilidža, a objavit će se u "*Službenim novinama Kantona Sarajevo*".

Broj: 01-45-840-1/22

Ilidža, 18.05.2022. godine **Predsjednik Skupštine**

**Amer Mahmutović**